ང་ཚོས་ལྷང་འཇགས་དང་བདེ་སྐྱིད་ཀྱི་འཚོ་བ་ཞིག་ལ་འཚོལ་སྙེག་བྱེད་རྒྱུ་ཡིན་ན།ཕན་ཚུན་ལ་ཡིད་ཆེས་རྐྱང་རྐྱང་བྱེད་རྒྱུ་ཞིག་མ་ཡིན་ལ།ཕན་ཚུན་ལ་ཡིད་ཆེས་འཐོབ་པའི་བྱ་བ་ཞིག་ལས་དགོས།འདི་ནི་ཧ་ཅང་གི་གལ་གནད་ཆེ་ས་ཡིན།དེང་སྐབས་མི་མང་གིས་དོན་ཅི་བྱུང་ཡང་ཕན་ཚུན་ལ་ཡིད་ཆེས་བྱེད་དགོས་ཞེས་གླེང་བ་ལ་བསམ་བློ་ཞིབ་ཏུ་མ་བཏང་བའི་སྐྱོན་ཤོར་ཡོད།ཕན་ཚུན་ལ་བློ་ཐུབ་རྒྱུ་ནི་ལས་སླ་བོ་ཞིག་གཏན་ནས་མིན།ཡང་གང་བྱུང་དུ་ཁྱོས་ང་ལ་ཡིད་ཆེས་བྱས་ཟེར་བ་ལྟ་བུ།ཁྱོད་ང་ལ་ཡིད་ཆེས་མེད་པ་ཅི་རེད་ཟེར་ལྟ་བུ་ཡོད་པས་སོ།ཁྱོད་ཀྱིས་ང་ལ་ཡིད་ཆེས་དགོས་པའི་བྱ་བ་ཞིག་མ་ལས་པ་ཡིན་ན་ཅི་ལྟར་ཡིད་ཆེས་དགོས།གལ་ཏེ་ལྷག་པར་དུ་ཡིད་མི་ཆེས་པ་རེ་ལས་ཡོད་ན་དཔེ་སྲིད་དམ།དངོས་ནས་བཤད་ན་ཐོག་མ་ནས་ཡིད་ཆེས་དགོས་པ་ཁག་པོ་ཡིན།དེ་འདྲ་ཞིག་དཔེ་མི་སྲིད།གལ་ཏེ་ཁྱོད་ལ་ཡིད་ཆེས་པའི་དོན་བྱ་ཆེན་པོ་ཞིག་མ་ལས་པ་ཡིན་ན།ཐོག་མ་ཉིད་ནས་ཁྱོད་རང་གཞན་གྱི་གཡོ་འོག་ལ་ཚུད་སོང་བ་རེད།མདུད་པ་འདི་གྲོལ་ཤེས་མཁན་དཀོན་པས་དུས་རྒྱུན་ཕམ་ཁ་ཉོས་པ་རེད།དུས་རབས་འདིར་རྣམ་རིག་གྲིན་པོ་མ་ཡིན་ན་ད་དུང་གཡོ་འོག་ལ་ཚུད་ཉེན་ཡོད་པ་རེད།དེ་གང་རེད་ཅེ་ན།གཡོ་ཅན་རེ་འགས་སྔོན་ལ་ཡིད་ཆེས་པའི་རིགས་སྒྲུབ་པ་དང་མཇུག་ཏུ་རྙི་རྒྱ་རུ་ལྡིང་དུ་འཇུག་མཁན་མང་པས་དེར་གཟབ་ཏེ་ཡུན་རིང་བརྟག་དཔྱད་དང་ཞིབ་འཇུག་གལ་ཆེ།འདི་ནི་སྤྱིར་བཏང་གི་རྒྱུན་ཤེས་ཙམ་ཡིན།ང་ཚོ་ལ་དགོས་པ་ནི་མ་འོངས་པའི་མིག་རྒྱང་ཡིན་པ་ལས་སྐབས་བསྟུན་གྱི་བདེ་བ་མིན།སྐབས་བསྟུན་ལས་མི་ཤེས་པའི་མི་ནི་རླབས་ཆེན་གྱི་ཁྲི་ལ་འཛེགས་ཐུབ་དབེན།དེ་བས་ང་ཚོ་ལ་ཚེ་སྲོག་རྟ་རྔ་ལས་མེད་ཀྱང་སང་ཉིན་གྱི་ཆེད་དུ་འབུད་རྒྱུ་ཡིན།